1.	Zhodnotenie obdobia od 1. júla 2007 do 31. decembra 2007 z makroekonomického hľadiska

Prípravy na zavedenie eura a plnenie úloh Národného plánu zavedenia eura v Slovenskej  republike postupujú podľa harmonogramu tak, aby bolo možné prijať spoločnú európsku menu euro k 1. januáru 2009. Vláda Slovenskej republiky (SR) potvrdila záväzok prijať euro v roku 2009 aj vo svojom programovom vyhlásení, v ktorom sa zaviazala úzko koordinovať svoje politiky v oblasti hospodárstva, financií, rozpočtu daní, dotácií, cien, podpory investícií a v ďalších ekonomických oblastiach ako aj štruktúru a objem verejných príjmov a výdavkov s menovou politikou Národnej banky Slovenska (NBS). 

Pred vstupom do eurozóny musí Slovenská republika, ako každý iný štát Európskej únie (EÚ) mimo eurozóny, splniť konvergenčné kritériá – takzvané maastrichtské kritériá. 

Kritérium		Referenčná hodnota	Stav plnenia v SR	
Verejné financie 	Schodok rozpočtu verejnej správy vyjadrený v metodike ESA 95 nesmie presiahnuť 3 % hrubého domáceho produktu (HDP).	
3 %	2,5 % HDP*
(odhad na rok 2007) 

2,9 %*
(rozpočet na rok 2007)	
	Hrubý verejný dlh nesmie presiahnuť 60 % HDP.	60 %	30,6 %
(odhad k 31.12. 2007)	
Inflačné kritérium
	Priemerná inflácia za posledných 12 mesiacov, meraná podľa harmonizovaného indexu spotrebiteľských cien (HICP), nesmie presiahnuť
priemer troch krajín EÚ s najlepšími výsledkami v oblasti cenovej stability o viac ako 1,5 percentuálneho bodu.	
2,8 %	
1,9 %
(december 2007)
	
Stabilita dlhodobých úrokových sadzieb	Priemer trhových úrokových sadzieb dlhodobých vládnych alebo obdobných dlhopisov nesmie presiahnuť priemer troch krajín EÚ s najlepšími výsledkami v oblasti cenovej stability o viac ako
dva percentuálne body.	
6,4 %	
4,5 %
(december 2007)
	
Stabilita výmenného kurzu	Dva roky pred hodnotením musí byť slovenská koruna zapojená do mechanizmu výmenných kurzov (ERM II). Počas tohto obdobia nesmie Slovenská republika korunu jednostranne devalvovať, slovenská koruna nesmie vybočiť z dohodnutého fluktuačného pásma, slovenská koruna sa musí pohybovať blízko centrálnej parity a pri vývoji kurzu sa nesmú vyskytnúť vážne napätia.	
Slovenská koruna vstúpila do ERM II v novembri 2005;
centrálna parita sa revalvovala k 19. marcu 2007; kurz sa po celý čas pohybuje bezpečne v povolenom pásme okolo centrálnej parity 	
* vrátane nákladov spojených so zavedením II. piliera do povinného dôchodkového systému
Slovenská republika v súčasnosti spĺňa kritérium pre dlh verejnej správy, pre dlhodobé úrokové sadzby a inflačné kritérium. Kritérium stability kurzu začala SR oficiálne plniť vstupom do kurzového režimu ERM II. Kurzová stabilita je podľa definície maastrichtského kritéria podmienená účasťou slovenskej koruny v Mechanizme výmenných kurzov (ERM II) minimálne dva roky, pričom pobyt SR v ERM II už presiahol dva roky bez vybočenia z povoleného fluktuačného pásma. Rast produktivity a potenciálu slovenskej ekonomiky sa premietol do posilnenia rovnovážneho reálneho kurzu, a preto Slovenská republika požiadala o zmenu centrálnej parity. Na návrh Slovenskej republiky bola centrálna parita 19. marca 2007 revalvovaná z 38,455 SKK/EUR na 35,4424 SKK/EUR. Od revalvácie do konca roku 2007 bol kurz v priemere o 5,27% silnejší ako nová centrálna parita. Kurz slovenskej koruny voči euru sa značne stabilizoval a obmedzili sa aj externé tlaky.

Nominálne inflačné kritérium plní SR od augusta 2007. Ak predpokladáme, že obdobie na posudzovanie plnenia maastrichtského kritéria bude od apríla 2007 do marca 2008, tak potom podľa aktuálnej prognózy Ministerstva financií SR by 12-mesačná priemerná medziročná hodnota HICP inflácie bola na úrovni 2,1% oproti prognózovanej referenčnej hodnote 3,1%. 

Odhady o priebežnom plnení stanoveného cieľa na rok 2007 Ministerstvo financií SR (MF SR) prezentovalo v júli a v októbri roku 2007 v rámci Správy o makroekonomickom prostredí a vývoji verejných financií SR za prvý polrok resp. tri štvrťroky 2007 s predikciou do konca roka, ktoré boli predložené aj na rokovanie vlády SR a schválené dňa 1. augusta 2008 uznesením č. 546/2007 a 7. novembra 2007 uznesením č. 936/2007. Hlavným cieľom týchto pravidelných správ je na základe dostupných informácií posúdiť fiškálnu pozíciu v danom roku vrátane ocenenia možných rizík plnenia rozpočtu verejnej správy s návrhom postupov na elimináciu ich negatívnych vplyvov pri plnení maastrichtského kritéria. Aktuálny odhad schodku na rok 2007 prezentovaný v októbri 2007 bol vo výške 2,5% HDP, čo naznačuje splnenie maastrichtského fiškálneho kritéria s väčšou rezervou ako predpokladal rozpočet verejnej správy. Prvý kvalifikovaný odhad schodku v roku 2008 podľa metodiky ESA 95 bude k dispozícii až koncom februára 2008.

Národná rada SR, na návrh vlády SR, v decembri 2007 vzala na vedomie rozpočet verejnej správy na roky 2008 až 2010, ktorý stanovil fiškálne ciele v podobe schodku verejnej správy na úrovni 2,3% HDP v roku 2008, na úrovni 1,8% HDP v roku 2009 a na úrovni 0,8% HDP v roku 2010. Schválený rozpočet, rovnako ako aktuálny odhad na rok 2007, sú v súlade s cieľom zavedenia eura v roku 2009, a to aj vrátane negatívneho vplyvu penzijnej reformy. 

Z uvedeného vyplýva, že naďalej bude potrebné vyvíjať adekvátne úsilie, aby bola Slovenská republika schopná jednoznačne preukázať pripravenosť na vstup do eurozóny v deklarovanom termíne k 1. januáru 2009.

2.  Stav plnenia úloh z Národného plánu zavedenia eura v SR

V nadväznosti na aktualizovaný Národný plán zavedenia eura v Slovenskej republike z marca 2007 sa v druhom polroku 2007 výrazne zintenzívnili práce na prípravách SR vstúpiť do eurozóny. Vláda SR schválila 15. augusta uznesením č. 702/2007 Akčný plán intenzifikácie konzultácií s inštitúciami EÚ a vybranými členskými krajinami EÚ s cieľom zavedenia eura v SR k 1. januáru 2009. Na jeho základe SR uskutočňuje aktivity na expertnej aj na politickej úrovni s cieľom dosiahnuť lepšie vzájomné porozumenie s inštitúciami EÚ pred hodnotením  pripravenosti SR na vstup do eurozóny. 

Z hľadiska pripravenosti legislatívneho rámca SR na zavedenie eura bolo kľúčové schválenie zákona č. 659/2007 Z.z. o zavedení meny euro v Slovenskej republike a o zmene a doplnení niektorých zákonov (ďalej len „generálny zákon“) v Národnej rade Slovenskej republiky (NR SR) dňa 28. novembra 2007 s účinnosťou od 1. januára 2008, okrem niektorých ustanovení sprievodných noviel uvedených v ďalších článkoch, s účinnosťou ku dňu zavedenia meny euro v Slovenskej republike. Obsahom zákona sú ustanovenia o základných zásadách a princípoch prechodu slovenskej meny na menu euro, o postupe pri hotovostnom a bezhotovostnom obehu peňažných prostriedkov, povinnosť duálneho zobrazovania cien, ustanovenia o premene menovitých hodnôt základných imaní a cenných papierov, ako aj ustanovenia o dohľade nad dodržiavaním povinností a pravidiel pri prechode zo slovenskej meny na menu euro.

Plnenie maastrichtských kritérií budú európske inštitúcie posudzovať na základe fiškálnej notifikácie o deficite a dlhu, predloženého Konvergenčného programu SR na roky 2007 – 2010 (konvergenčný program) a jarnej prognózy Európskej komisie. V nadväznosti na parlamentom schválený zákon o štátnom rozpočte na roky 2008 – 2010 v decembri 2007 Slovensko v konvergenčnom programe deklaruje splnenie maastrichtských kritérií, a tým aj pripravenosť slovenskej ekonomiky pripojiť sa k ekonomikám eurozóny od roku 2009. Konvergenčný program, schválený uznesením vlády SR č. 991/2007 zo dňa 21. novembra 2007, prezentoval predseda vlády SR spoločne s guvernérom NBS a ministrom financií SR predsedovi Európskej komisie José Manuel Barrosovi a eurokomisárovi pre hospodárske a menové záležitosti Joaquínovi Almuniovi 3. decembra 2007, aby tým potvrdil deklarované záväzky.

Pre úspešné zavedenie eura v SR je nevyhnutné, aby malo obyvateľstvo dostatok informácií o celom procese. V druhom polroku 2007 vláda SR schválila uznesením vlády SR č.892/2007 zo 17. októbra 2007 Komunikačnú stratégiu o zavedení eura v Slovenskej republike, ktorá sumarizuje súčasné poznatky a plány na komunikačné aktivity o zavedení eura. Sú v nej opísané princípy kampane, jej hlavné posolstvá, cieľové skupiny, časový plán kampane a osobitne sú opísané stratégie na informovanie citlivých cieľových skupín. Okrem toho bol úspešne zavŕšený proces výberového konania na komunikačnú agentúru, ktorá bude realizovať hlavnú kampaň zameranú na zlepšenie informovanosti občanov o procese zavedenia eura. Súčasťou tejto kampane je aj sprevádzkovaná internetová stránka www.euromena.sk, na vytvorenie a prevádzku ktorej bol takisto vo výberovom konaní vybraný úspešný uchádzač.

Na ministerstve financií vznikol v auguste 2007 Eurovýbor. Jeho cieľom je vzájomné informovanie, koordinácia a rozhodovanie najvyšších predstaviteľov MF SR a NBS o kľúčových problémoch v procese prijímania eura. Členmi výboru sú minister financií, guvernér NBS, štátni tajomníci MF SR, viceguvernér NBS a hlavní ekonómovia oboch inštitúcií. Po obsahovej stránke je výbor zameraný predovšetkým na makroekonomické aspekty v procese prijímania eura, teda na splnenie maastrichtských konvergenčných kritérií udržateľným spôsobom. Výbor zasadal v uplynulom roku štyrikrát. Agendu zasadnutí tvorili prevažne otázky splnenia inflačného kritéria (vývoj cien ropy, potravín, úpravy regulovaných cien), rozpočtového kritéria (odhad deficitu verejnej správy), príprava dokumentov o udržateľnosti splnenia kritérií a konveregenčného programu a koordinácia technických diskusií zástupcov MF SR a NBS s predstaviteľmi Európskej komisie o plnení konvergenčných kritérií.

Najvyšším riadiacim a koordinačným orgánom pri príprave na zavedenie eura je Národný koordinačný výbor pre zavedenie eura (NKV), ktorý sa v druhom polroku 2007 stretol dvakrát. Najdôležitejšou otázkou, ktorou sa NKV v druhom polroku 2007 zaoberal bolo rozhodnutie o výrobe a distribúcii štartovacích balíčkov pre obyvateľstvo. Na základe odporúčania EK NKV odporučil MF SR zapracovať do aktualizácie Národného plánu zavedenia eura v SR výrobu a distribúciu štartovacích balíčkov pre obyvateľstvo. Okrem toho MF SR a NBS zabezpečia potrebné organizačno – technické a právne úkony súvisiace s výrobou, distribúciou a predajom štartovacích balíčkov občanom SR. NKV na svojom poslednom stretnutí zriadil Štáb krízovej komunikácie, ktorý bude mať za úlohu v krízových situáciách komunikovať s verejnosťou v zložení: minister financií SR, guvernér NBS, splnomocnenec vlády SR pre zavedenie eura, minister vnútra SR a prezidentka Slovenskej bankovej asociácie.

Za organizačno – technickú stránku pripravenosti na zavedenie eura a činnosť NKV a pracovných výborov zodpovedá splnomocnenec vlády SR pre zavedenie eura. Na nižšej riadiacej úrovni v súčasnosti pôsobí šesť pracovných výborov:

Pracovný výbor pre verejnú správu (v gescii Ministerstva financií SR)
Pracovný výbor pre informatiku a štatistiku (v gescii Ministerstva financií SR)
Pracovný výbor pre legislatívu (v gescii Ministerstva spravodlivosti SR)
Pracovný výbor pre komunikáciu (v gescii NBS)
Pracovný výbor pre banky a finančný sektor (v gescii  NBS)
Pracovný výbor pre nefinančný sektor a ochranu spotrebiteľa (v gescii Ministerstva hospodárstva SR)

Podrobnejšie informácie o ich činnosti sú uvedené v nasledujúcich kapitolách a prílohe č.1. 

2.1. Splnomocnenec vlády SR pre zavedenie eura v SR

Splnomocnenec v sledovanom období pokračoval v plnení úloh v súlade so štatútom schváleným uznesením vlády SR č. 85/2007 z 31.1.2007.

Splnomocnenec koordinoval činnosť pracovných výborov pre zavedenie eura a zorganizoval tri spoločné pracovné rokovania, na ktorých sa vyhodnotilo plnenie úloh jednotlivých PV a stanovili sa úlohy do ďalšieho obdobia. Taktiež v spolupráci s predsedom NKV, ministrom financií, pripravil a zvolal dve zasadnutia tohto najvyššieho orgánu zodpovedného za prípravy na zavedenie eura v SR.

V spolupráci s NBS a Pracovným výborom pre komunikáciu splnomocnenec vypracoval Komunikačnú stratégiu o zavedení eura v SR. Materiál schválila vláda SR uznesením            č. 892/2007 dňa 17. októbra 2007.

V rámci zodpovednosti za spoluprácu s Európskou komisiou v oblasti prípravy a realizácie informačnej kampane splnomocnenec v spolupráci s NBS a Pracovným výborom pre komunikáciu (PVK) zabezpečil splnenie podmienok a prípravu podkladov na uzatvorenie Dohody o partnerstve medzi Ministerstvom financií SR a Európskou komisiou, na základe ktorej Európska komisia môže prispieť až do výšky 50% nákladov na jednotlivé komunikačné projekty v SR. Dohodu podpísali člen Európskej komisie pre hospodárske a menové záležitosti Joaquín Almunia a minister financií SR Ján Počiatek dňa 29. novembra 2007.

V sledovanom období splnomocnenec spolu s Pracovným výborom pre komunikáciu riadil proces výberového konania na výber komunikačnej agentúry pre informačnú kampaň o zavedení eura v SR. Vo výberovom konaní bolo v októbri 2007 vybrané konzorcium Creo, Young & Rubicam, s.r.o. a spoločnosť Mediaedge:cia, s.r.o.  Konzorcium začalo pripravovať jednotlivé komunikačné projekty, na koordináciu ktorých bol zriadený Riadiaci výbor zložený zo zástupcov MF SR, NBS a víťazného konzorcia.

Splnomocnenec v spolupráci s PVK riadil proces výberu agentúry na prípravu a prevádzku oficiálnej internetovej stránky o zavedení eura v SR www.euromena.sk. Vo výberovom konaní v novembri 2007 zvíťazila spoločnosť Tempest, a.s.. Internetová stránka www.euromena.sk bola oficiálne sprístupnená a verejne prezentovaná na tlačovej konferencii dňa 20. decembra 2007.

Paralelne kancelária splnomocnenca prevádzkovala a priebežne aktualizovala informačnú internetovú stránku www.euro.gov.sk a schránku elektronickej pošty euro@finance.gov.sk. Na túto schránku bolo v sledovanom období prijatých a zodpovedaných vyše 300 otázok občanov a podnikateľov týkajúcich sa zavedenia eura.

V rámci intenzívnej komunikácie s verejnosťou splnomocnenec v spolupráci s Pracovným výborom pre komunikáciu v júli a auguste 2007 pripravil a zrealizoval cyklus stretnutí s novinármi pod názvom Letné piatky o eure. V rámci týchto stretnutí spolu s prizvanými odbornými hosťami prezentoval zástupcom médií prípravu na zavedenie eura v bankovom sektore, v samospráve, v obchode a podnikoch cestovného ruchu, vo verejnej správe, v oblasti ochrany spotrebiteľa a legislatíve.

V rámci prípravy vzdelávacieho projektu Euro do škôl splnomocnenec inicioval spoluprácu medzi Ministerstvom školstva SR a EuroInfocentrom Úradu vlády SR. Výsledkom spolupráce je začatie cyklu odborného vzdelávania pedagógov z celého Slovenska o problematike zavedenia eura v SR a tiež vytvorenie špecializovaných učebných pomôcok, ktorých výroba sa začala v decembri 2007. Samotný projekt Euro do škôl bude realizovaný v II. polroku školského roka 2007/2008 pre všetkých žiakov základných škôl a študentov stredných škôl v SR.

V druhom polroku 2007 pokračoval projekt Etický kódex pre zavedenie eura, ktorý sa realizuje v gescii splnomocnenca. V sledovanom období sa ku kódexu prihlásilo 93 subjektov. K 31. decembru 2007 tak počet signatárov vzrástol na 140.

V rámci plnenia Akčného plánu intenzifikácie konzultácií s inštitúciami EÚ a vybranými členskými krajinami EÚ s cieľom zavedenia eura v SR k 1.1.2009 splnomocnenec spolu so štátnou tajomníčkou MZV SR a viceguvernérom NBS absolvoval konzultácie s predstaviteľmi centrálnych bánk, ministerstiev financií a ministerstiev zahraničných vecí Slovinska, Rakúska, Nemecka  a Talianska. 

V súvislosti s prípravou podnikateľského sektora splnomocnenec prezentoval túto tému na 25 odborných podujatiach – seminároch, konferenciách a okrúhlych stoloch zorganizovaných pre podnikateľské subjekty. Témou prezentácií boli prípravy na zavedenie eura, úlohy jednotlivých sektorov, Národný plán zavedenia eura, generálny zákon, duálne zobrazovanie cien a ďalšie praktické informácie pre firmy.

Popritom splnomocnenec absolvoval desiatky vystúpení pre domáce aj zahraničné médiá s cieľom informovať širokú verejnosť o podrobnostiach prechodu SR na euro ako aj početné konzultácie so zástupcami organizácií, resp. združení, týkajúce sa podrobností príprav prechodu na euro.

2.2. Plnenie úloh v jednotlivých sektoroch a oblastiach

Na stretnutí  Pracovného výboru pre legislatívu (PVL) sa riešili otázky plnenia úloh v roku 2008 súvisiace s prípravou Plánu legislatívnych úloh vlády SR na rok 2008 a aktualizáciou Harmonogramu legislatívnych krokov zavedenia eura v SR. Hlavnou témou pracovného stretnutia bolo prehodnotiť ďalší postup pri prijímaní návrhov právnych predpisov z druhej skupiny zákonov uvedených v harmonograme. Ide o právne predpisy, ktoré majú nadobudnúť účinnosť ku dňu prijatia eura, t.j. 1. januára 2009. Vzhľadom na veľké množstvo dotknutých právnych predpisov bola dohodnutá stratégia prijímania zákonov podľa jednotlivých oblastí (sociálnej, zdravotnej, colnej, daňovej a pod.) v rámci možností ako jeden zákon (napr. zákon o niektorých opatreniach súvisiacich so zavedením eura v sociálnej, daňovej oblasti a pod.). Aktualizovaný zoznam právnych predpisov je zaradený do Plánu legislatívnych úloh vlády SR na rok 2008. 

Všetky úlohy PVL z Národného plánu zavedenia eura v SR sú k 31. decembru 2007 splnené. Generálny zákon bol schválený NR SR 28. novembra 2007. Pri prijímaní potrebných právnych predpisov sa bude postupovať v súlade s Národným plánom zavedenia eura v SR. Jediná zmena sa týka posunutia dátumu predloženia návrhov právnych predpisov na rokovanie vlády SR z 30. júna 2008 na august 2008, vzhľadom na čas určenia konverzného kurzu. Legislatívny proces by touto zmenou nemal byť dotknutý a termín nadobudnutia účinnosti právnych predpisov sa predpokladá tak, ako je uvedené v harmonograme, teda ku dňu zavedenia eura, k 1. januáru 2009.

Plán legislatívnych úloh vlády SR na rok 2008 bol schválený 9. januára 2008 uznesením       č. 6/2008 a sú v ňom zaradené právne predpisy z II. skupiny Harmonogramu legislatívnych krokov zavedenia eura v SR (zákony a nariadenia vlády SR). Vzhľadom na to, že harmonogram bol prijatý v roku 2005 a na to, že legislatívny proces sa stále vyvíja, niektoré právne predpisy uvedené v harmonograme sú už v súčasnosti neaktuálne, resp. zrušené, alebo boli v priebehu času novelizované tak, že ich novelizácia  v súvislosti so zavedením eura nebude nutná, alebo boli nahradené novými. Vzhľadom na uznesenie z posledného stretnutia pracovného výboru pre legislatívu, aby boli právne predpisy predkladané v ucelených celkoch podľa jednotlivých oblastí, splynie v tomto prípade v niektorých zákonoch druhá a tretia skupina. 

Pracovný výbor pre komunikáciu (PVK) sa v priebehu druhého polroka prioritne zameral na plnenie úloh, vyplývajúcich z Národného plánu zavedenia eura. Všetky úlohy, ktoré vyplynuli Pracovnému výboru pre komunikáciu na rok 2007, boli splnené. V priebehu prázdninových mesiacov pripravil PVK v spolupráci so splnomocnencom vlády pre zavedenie eura sériu podujatí pod názvom Letné piatky so splnomocnencom, ktoré boli vďaka  rozsiahlemu mediálnemu pokrytiu vnímané verejnosťou veľmi pozitívne. PVK pripravil zoznam najčastejších otázok o zavedení meny euro, ktoré sú zverejnené na internetovej stránke NBS, splnomocnenca vlády pre zavedenie eura, Slovenskej bankovej asociácie a ústredných orgánov štátnej správy. Najčastejšie otázky sa budú priebežne aktualizovať i v nasledujúcom období.

PVK so splnomocnencom pripravil Komunikačnú stratégiu o zavedení eura v Slovenskej republike, ktorá bola schválená vládou SR v októbri 2007. V priebehu mesiaca novembra boli z iniciatívy PVK vyškolení operátori bezplatnej telefonickej infolinky, ktorá týmto začala svoju činnosť. Taktiež bolo vyškolených niekoľko skupín lektorov pre vybrané cieľové skupiny, malých a stredných podnikateľov. 

Pre informačnú kampaň bolo definitívne schválené logo: „Euro naša mena“, na používanie ktorého vlastní Európska centrálna banka (ECB) autorské práva a na jeho používanie v kampani bolo potrebné získať jej súhlas. Súhlas na používanie uvedeného loga v informačnej kampani v SR udelila ECB v novembri 2007.

V priebehu druhého polroka 2007 bol uzatvorený tender na výber komunikačnej agentúry. Víťazom súťaže sa stalo konzorcium Creo, Young & Rubicam a Mediaedge:cia. Taktiež v priebehu druhého polroka bol ukončený výber spoločnosti, ktorá zabezpečí prípravu a prevádzku národnej internetovej stránky o zavedení eura www.euromena.sk. Stránka bola spustená 20. decembra 2007.

PVK v spolupráci s kanceláriou splnomocnenca vlády zorganizoval dve tlačové konferencie zamerané na prezentáciu vybranej komunikačnej agentúry a prezentáciu národnej internetovej stránky k euru (www.euromena.sk).

Národná banka Slovenska v spolupráci s Európskou centrálnou bankou pripravila pre inštitúcie zo súkromného aj verejného sektora partnerský program. Tento program bol v novembri 2007 prezentovaný bankám na stretnutí v NBS a v priebehu decembra 2007 a januára 2008 bol prezentovaný nefinančným korporáciám a orgánom štátnej správy. Partnerský program umožňuje podnikom a inštitúciám využívať publikácie ECB, logo: „Euro naša mena“ a využiť vo vlastných publikáciách podklady pripravené ECB.

PVK v spolupráci s Ministerstvom školstva SR a splnomocnencom vlády pre zavedenie eura ukončil prípravné práce na projekte Euro do škôl. Príručky pre učiteľov budú v priebehu       1. štvrťroka 2008 distribuované do škôl a budú zaradené do učebných osnov na druhý polrok školského roka 2007/2008.

Pracovný výbor pre banky a finančný sektor (PVBFS) plní všetky úlohy vyplývajúce z Národného plánu zavedenia eura v SR pre oblasť hotovostného a bezhotovostného obehu priebežne, v rámci Pracovného výboru pre banky a finančný sektor, ako aj v rámci Podvýboru pre banky. 

Úlohy PVBFS sa týkajú hlavne oblasti napojenia na európsky platobný systém Target 2, prípravy konverzie bankomatov a POS terminálov na euro, zmeny platobných kariet, problematiky elektronického bankovníctva, a taktiež úloh v oblasti hotovostného obehu, a to predzásobenie a druhotné predzásobenie eurovou hotovosťou a celkovej stratégie zavedenia eura do hotovostného peňažného obehu SR.

Výbor prerokoval úlohy týkajúce sa vysporiadania obchodov finančného trhu, problematiku prepočítania a nahradenia trhových indexov, precenenia cenných papierov a oblasti duálnych výpisov. Pracovný výbor sa venoval aj otvoreným otázkam, s ktorými sa obrátila na NBS Slovenská banková asociácia. Výbor ďalej riešil úlohy týkajúce sa hotovostného platobného styku, a to stanovenia akceptovateľného kolaterálu na predzásobenie a druhotné predzásobenie a taktiež úpravu kurzového lístka po prechode na euro. 

Dôležitou oblasťou, ktorej sa výbor venoval, bola oblasť duálneho zobrazovania cien a finančných hodnôt, rokovanie bolo zamerané predovšetkým na výklad vybraných ustanovení tzv. generálneho zákona a návrh vyhlášky NBS, ktorou sa ustanovujú metódy, postupy a spôsoby duálneho zobrazovania. Výbor zriadil Podvýbor pre poisťovne, ktorý sa bude podrobne venovať problematike v oblasti poisťovníctva. Výbor podporil výrobu a distribúciu štartovacích balíčkov ako jednou z foriem predzásobenia obyvateľstva eurovou hotovosťou.

Pracovný výbor pre nefinančný sektor a ochranu spotrebiteľa (PVNSOS) vypracoval podrobný materiál „Informačná príručka o procese zavedenia eura v SR pre nefinančný podnikateľský sektor, spotrebiteľov a občanov“, ktorý je prístupný na adrese www.economy.gov.sk, a ktorý obsahuje aj všeobecné usmernenia a odporúčania pre podnikateľské subjekty, podnikateľskú sféru v oblasti maloobchodu, profesijné organizácie v obchode a službách a občanov. Na tejto stránke sa taktiež nachádza aj vypracovaná Koncepcia ochrany spotrebiteľa v procese zavedenia eura. Cieľom Koncepcie ochrany spotrebiteľov pri zavedení eura v SR (ďalej len „koncepcia“) je systémové zabezpečenie ochrany spotrebiteľov pred neodôvodnenými cenovými dôsledkami menovej konverzie, vrátane prípravy efektívnej kontroly možného  neopodstatneného zvyšovania cien a zároveň i nutnosť pripraviť občanov a spotrebiteľov na postupné preorientovanie  „myslenia v eurách“. Výbor sa spolu s Národnou agentúrou pre rozvoj malého a stredného podnikania zaoberal prípravou projektu „Informačná kampaň pre malých a stredných podnikateľov k zavedeniu eura v SR“. Tento projekt sa bude realizovať aj prostredníctvom spolupráce s Regionálnymi poradenskými a informačnými centrami, Podnikateľskými inovačnými centrami, Centrami prvého kontaktu a Podnikateľskými inkubátormi a tiež so živnostenskými spoločenstvami a živnostenskými cechmi, ktoré sú združené v Slovenskom živnostenskom zväze. Hlavné aktivity Informačnej kampane pre MSP k zavedeniu eura sú:
-	budovanie odborných poradenských kapacít na regionálnej úrovni („školenia poradcov“),
-	informačné semináre pre podnikateľov („Roadshow“),
-	priebežné informačné zabezpečenie podnikateľskej sféry prostredníctvom komunikačných kanálov vybudovaných na tento účel.

Pre zabezpečenie jednotnosti informačnej kampane pre malých a stredných podnikateľov, ktorú bude z časti realizovať aj Pracovný výbor pre komunikáciu, sa uskutočnilo v novembri pracovné stretnutie aj za účasti vedúceho Pracovného výboru pre komunikáciu. Bolo prijaté rozhodnutie, že zástupcovia Národnej agentúry budú úzko spolupracovať s Pracovným výborom pre komunikáciu a so zástupcami Národnej banky Slovenska najmä v rámci pracovného podvýboru pre ochranu spotrebiteľa. 

V rámci pracovného podvýboru pre ochranu spotrebiteľa bola vytvorená pracovná skupina, ktorá pripravuje aj za účasti zástupcov Slovenskej obchodnej inšpekcie (SOI), Slovenskej pošty, a.s., Ministerstva financií SR, Združenia miest a obcí Slovenska (ZMOS) a zástupcov podnikateľských zväzov návrh vyhlášky týkajúcej sa duálneho zobrazovania cien v súvislosti so zavedením eura v Slovenskej republike. Od septembra 2007 pracovný podvýbor organizoval semináre so zástupcami VÚC (Bratislava, Trenčín, Banská Bystrica, Košice), na ktorých bola prezentovaná problematika ochrany spotrebiteľa ako aj vysvetlil aké povinnosti budú čakať miestnu samosprávu v tomto procese (napr. výkon kontroly na trhoviskách a trhových miestach miestnou samosprávou). Pracovný podvýbor začal prípravy na Príručke pre výkon kontroly, ktorá je pripravovaná v spolupráci so SOI, ale jej konečná verzia môže byť realizovaná až po vydaní vyhlášky Ministerstva hospodárstva SR o duálnom zobrazovaní cien, ktorá je v medzirezortnom pripomienkovom konaní a následne bude predložená na schválenie do rokovania stálej pracovnej komisie legislatívnej rady vlády SR pre finančné právo a uverejnená v Zbierke zákonov Slovenskej republiky. Predpokladaná účinnosť vyhlášky je k 15. februáru, resp. k 1. marcu 2008.

Pracovný výbor pre informatiku a štatistiku (PVIS) sa venoval riešeniu testovacieho prostredia pre centrálne systémy podporujúce oblasť riadenia verejných financií. Z celkového počtu 9 úloh definovaných v Národnom pláne bolo splnených 7. Zostávajúce dve úlohy majú termín plnenia stanovený na 30. jún 2008.

V druhom polroku 2007 sa začala plniť úloha „Vykonať integračný test centrálnych systémov pre oblasť riadenia verejných financií“. V rámci tejto úlohy boli vypracované „Analýzy dopadov zavedenia eura na informačné systémy“ a štúdie realizovateľnosti.

Kritickým prvkom pre plnenie úlohy sa javilo testovacie prostredie. V súčasnosti je testovacie prostredie pripravené na ďalšie použitie. V jednotlivých aplikáciách sa vykonávajú úpravy a výbor predpokladá, že v priebehu januára 2008 bude spustené postupné inštalovanie euro kompatibilných verzií informačných systémov do testovacieho prostredia. Následne budú systémy testované vo viackrokovom testovacom režime už s kľúčovými používateľmi. Predpokladáme, že bude potrebné vykonať minimálne trojkrokové testovanie a následne bude možné proces ukončiť vykonaním „ostrého“ integračného testu. 

Členovia výboru viedli individuálne konzultácie s dodávateľmi IS a audítorskými spoločnosťami. V nadväznosti na vydanie osobitných predpisov upravujúcich oblasti účtovníctva, daní, práce a miezd výbor predpokladá zorganizovanie druhého okrúhleho stola pre dodávateľov informačných systémov.

Štatistický úrad SR pripravil smernicu Organizačné zabezpečenie prepočtov peňažných a finančných ukazovateľov v dátových skladoch ŠÚSR, ktorá bola zverejnená na internetovej stránke ŠÚ SR formou informácie ako možný príklad postupu aj v iných inštitúciách. V rámci medzirezortného pripomienkového konania Štatistický úrad SR taktiež odoslal návrh smernice Organizačné zabezpečenie dekádneho zisťovania spotrebiteľských cien vybraných reprezentantov spotrebného koša v období od 1. augusta 2008 do 30. júna 2009.

Oproti pôvodnému zloženiu Pracovného výboru pre verejnú správu (PV VS) vznikla potreba rozšíriť počet členov PV VS (ktorý  sa viac ako zdvojnásobil) a v súčasnosti ho tvoria zástupcovia ďalších ústredných orgánov štátnej správy (Ministerstvo zdravotníctva SR – MZ SR, Ministerstvo školstva SR – MŠ SR, Ministerstvo životného prostredia SR – MŽP SR), organizácií z rezortu MF SR (Colné riaditeľstvo SR – CR SR, Daňové riaditeľstvo SR – DR SR, Agentúra pre riadenie dlhu a likvidity - ARDAL) a ďalších inštitúcií  (Správa štátnych hmotných rezerv SR – SŠHR SR). PV VS bol rozšírený aj o zástupcu Slovenskej pošty, a.s. a ako pozorovateľ bol zaradený zástupca NBS.

Ústredné orgány štátnej správy a organizácie, ktoré sú zastúpené v PV VS majú vytvorené tímy pre zavedenie eura a vecné a časové plnenie úloh svojich akčných plánov vyhodnocujú na úrovni vedenia ministerstva a príslušnej organizácie.

PV VS sleduje plnenie úloh z Národného plánu pre zavedenie eura v jednotnej štruktúre a podrobnej špecifikácii vecného a časového plnenia úloh z Akčných plánov inštitúcií, ktoré v odpočtoch predkladajú členovia Pracovného výboru pre verejnú správu. Výbor má k dispozícii podrobný prehľad o vecnom a časovom plnení úloh za rezorty a organizácie k  30. novembru 2007 a špecifikáciu úloh pre ďalšie obdobie v jednotnej štruktúre.

Na základe odpočtov členov PV VS možno konštatovať, že úlohy z Národného plánu zavedenia eura v SR sa  za oblasť verejnej správy plnia v súlade s harmonogramom, resp. jeho aktualizáciou z marca 2007. 

Ministerstvo hospodárstva SR (MH SR) vypracovalo Koncepciu ochrany spotrebiteľa, v spolupráci so SOI začalo pripravovať metodickú príručku pre výkon kontroly, uskutočnilo pracovné rokovania so spotrebiteľskými organizáciami v súvislosti s návrhom spoločných aktivít na roky 2007-2009 pri zavedení eura, spolupracuje so ZMOS pri organizácii seminárov a workshopov. 

Ministerstvo práce sociálnych vecí a rodiny SR pripravilo prvý návrh všeobecne záväzného právneho predpisu pre oblasť miezd, platov, cestovných náhrad, dôchodkových dávok, dávok sociálneho poistenia, sociálneho zabezpečenia. V nadväznosti na princípy generálneho zákona prijalo rozhodnutie o zaokrúhľovaní peňažných súm a pripravilo mechanizmus zaokrúhľovania dávok a príspevkov. Ďalej vypracovalo zoznam ukazovateľov o trhu práce, ktoré bude potrebné prepočítať na euro a vykonalo analýzu informačných systémov. Spracovalo aktualizáciu revízie II. a III. skupiny právnych predpisov. Ministerstvo financií SR pripravilo zoznamy právnych predpisov, zoznamy druhov materiálov a interných riadiacich aktov, ktorých zmeny budú implementované v daňovej a colnej správe a daňová a colná správa pripravili analýzy potrebnej konverzie dát v daňovom informačnom systéme (DIS) a colnom informačnom systéme (CIS). 

V súvislosti s prípravou prechodu na euro ARDAL vykonal analýzu eurokonverzie a pripravuje riešenia hlavne v oblastiach denominácie štátneho dlhu, príprave platobného styku, v oblasti riadenia likvidity a medzibankových obchodov, príprave informačných systémov na konverziu a komunikáciu s investormi a obchodnými partnermi. 

Sociálna poisťovňa predložila MPSVR SR podnety a námety na úpravu  všeobecne záväzného predpisu, ktorý upraví pravidlá duálneho zobrazovania, prepočtu a zaokrúhľovania v oblasti sociálneho poistenia. 

Niektoré ústredné orgány štátnej správy aktualizovali zoznam II. skupiny právnych predpisov, ktorý navrhujú zaradiť do plánu legislatívnych úloh vlády na rok 2008 (napr. MŽP SR).

ZMOS plní a vyhodnocuje úlohy na zavedenie eura v podmienkach miest a obcí v súlade s Programom aktivít a úloh ZMOS, obcí a miest na zavedenie eura v rokoch 2007-2008, ktorý bol schválený XVII. snemom ZMOS v apríli 2007 a informácie o plnení pravidelne predkladá orgánom ZMOS. Všetky  doterajšie úlohy boli realizované v súlade s akčným plánom a programom aktivít. 

Samosprávne kraje spracovali prehľady dopadov zavedenia eura na organizácie v ich zriaďovateľskej pôsobnosti v oblastiach školstvo, kultúra, sociálne veci, doprava, vykonali inventarizáciu vnútorných smerníc, zmluvných vzťahov, formulárov a tlačív, metodicky usmernili organizácie v ich zriaďovateľskej pôsobnosti v príprave na euro. Prepočítali rozpočtový dopad zavedenia eura v jednotlivých položkách na úrady samosprávnych krajov a organizácie v zriaďovateľskej pôsobnosti, zabezpečovali publicitu a informačnú kampaň v podmienkach samosprávnych krajov pre organizácie v ich zriaďovateľskej pôsobnosti a pre občanov.

Niektoré organizácie na základe hlbších analýz a preberania skúseností z nových členských krajín EÚ, ktoré v období 2007-2008 prešli na menu euro (Slovinsko, Malta a Cyprus), aktualizovali a bližšie špecifikovali svoje pôvodné plány (napr. DR SR, Vyššie územné celky, ARDAL), prípadne ich upravovali z iných dôvodov (MŠ SR, Slovenská pošta, a.s.).

Z hľadiska obsahu činnosti aktivity PV VS v odpočtovanom období boli sústredené hlavne na prípravu a pripomienkovanie všeobecne záväzných právnych predpisov, ktoré MF SR a MH SR pripravili v nadväznosti na splnomocňovacie ustanovenia generálneho zákona.

V zmysle generálneho zákona MF SR pripravilo návrh vyhlášky, ktorou sa ustanovujú  pravidlá vykazovania peňažných údajov a prepočtu  peňažných údajov v súvislosti s prechodom na euro na účely účtovníctva, daní, poplatkov a colné účely. Návrh je v medzirezortnom pripomienkovom konaní s termínom na predloženie pripomienok do                                    6. februára 2008.

V zmysle generálneho zákona MH SR pripravilo návrh vyhlášky o duálnom zobrazovaní cien, ktorý je v súčasnom období v medzirezortnom pripomienkovom konaní.

Vzhľadom na to, že do splnomocňovacieho ustanovenia boli iba v NR SR doplnené na vydanie všeobecne záväzných právnych predpisov rezorty MV SR a MO SR, tieto rezorty sú zatiaľ v počiatočnom štádiu príprav návrhov všeobecne záväzných právnych predpisov v ich pôsobnosti.

PV VS zobral na vedomie:
-	návrh vyhlášky MPSVR SR, ktorou sa ustanovujú postupy, spôsoby a ďalšie podrobné pravidlá pre duálne zobrazovanie a pre prepočty a zaokrúhľovanie peňažných údajov pri prechode na menu euro pre oblasť miezd, platov a ostatného odmeňovania za prácu, oblasť cestovných náhrad, oblasť služieb zamestnanosti, oblasť sociálneho poistenia a starobného dôchodkového sporenia,  sociálnych  dávok,  dávok  sociálnej  pomoci,  pomoci v hmotnej núdzi a inej sociálnej podpory a pre oblasť sociálnych služieb,
-	schválený plán legislatívnych úloh MZ SR na rok 2008, v ktorom sú špecifikované všetky právne predpisy v pôsobnosti rezortu, ktoré bude potrebné novelizovať v súvislosti so zavedením eura v SR, ktoré rezort začne pripravovať začiatkom roka 2008. MZ SR na základe rokovania so zdravotnými poisťovňami vytypovalo okruhy otvorených otázok, ktoré bude MZ SR konzultovať s MF SR. Najproblematickejšou otázkou je aplikovanie všeobecných princípov pri zaokrúhľovaní, predovšetkým veľmi nízkych súm,
-	postup a aktuálny stav príprav na zavedenie meny euro v podmienkach Slovenskej pošty a.s. a možno uviesť, že prípravy pokračujú tak, aby bol prechod na menu euro v súvislosti s poskytovaním poštových služieb bezproblémový.

PV VS zriadil osobitnú pracovnú skupinu na prerokovanie uplatňovania jednotných princípov a postupov pri  spracovávaní všeobecne záväzných právnych predpisov pripravovaných na základe splnomocňovacieho ustanovenia  generálneho zákona, ako aj pri ich predkladaní do legislatívneho procesu.  

Vo väčšine ministerstiev a organizácií, ktorých zástupcovia sú členmi PV VS, v priebehu októbra 2007 sa dokončili analýzy a špecifikácie úprav v informačných systémoch tak, aby sa do konca 2007 mohla uskutočniť ich skúšobná prevádzka. Niektoré ministerstvá a organizácie prehodnotili termíny konverzie informačných systémov a presunuli ich do prvej polovice roka 2008. 

CR SR informovalo, že k 1. decembru 2007 upravilo všetky zmluvy s dodávateľmi informačných systémov tak, aby bol zabezpečený bezproblémový prechod na euro (konverzia informačných systémov, účtovníctva, výkazníctva, daní, miezd a cla). DR SR v súčasnosti realizuje analýzu a návrh riešenia zavedenia eura v DIS. Sociálna poisťovňa k 30. októbru 2007 vypracovala podrobný harmonogram úprav jednotlivých informačných systémov (IS), konkretizovala náklady a dohodla zmluvné zabezpečenie úprav IS u dodávateľov. V niektorých organizáciách (SŠHR SR) sa oproti pôvodným plánom posunul termín analýz a skúšobnej prevádzky z dôvodu, že analýzy a skúšobnú prevádzku zabezpečujú dodávatelia IS a nie vlastné organizácie.

Štátna pokladnica (ŠP) v spolupráci s vlastníkmi a dodávateľmi IS vypracovala funkčnú špecifikáciu – Prechod informačného systému štátnej pokladnice na euro  a 4. decembra 2007 začala integračné testovanie systémov euro režimu Rozpočtového informačného systému (RIS) a IS. V októbri 2007 ŠP zahájila proces registrácie prípravy a napojenia systému ŠP na systém SWIFT, pričom jeho aktiváciu predpokladá v apríli 2007. Koncom roka 2007 sa začalo testovať duálne zobrazovanie cien vo vybraných moduloch IS ŠP.

Vzhľadom na zásadné zmeny, ktoré nastanú v systéme riadenia štátneho dlhu a likvidity, ARDAL, z hľadiska úspešného a bezproblémového zvládnutia prijatia eura, úzko spolupracuje na prípravách s MF SR a ŠP.

Sociálna poisťovňa vypracovala podrobný harmonogram úprav jednotlivých IS, konkretizovala náklady a zmluvne zabezpečila úpravy IS u dodávateľov. Sociálna poisťovňa vykoná základné úpravy informačných systémov pre režim duálneho zobrazovania do konca februára 2008 a avizovala, že úpravy informačných systémov pre prechod na euro uskutoční do  konca mája 2008 a testovanie do  konca augusta 2008.

Ústredie práce, sociálnych vecí a rodiny vypracovalo v decembri audit APV IS používaných na  Ústredí a úradoch, konkretizovalo investičné a neinvestičné náklady a vypracovalo vecný a časový harmonogram zabezpečenia  duálneho zobrazovania a prechodu na menu euro v zmysle platnej legislatívy.

SŠHR SR informovala, že dodávateľ IS upraví systém podľa prijatého generálneho zákona o zavedení eura v SR a až následne (v druhej polovici roka 2008) sa môže v SŠHR SR spustiť duálne zobrazovanie všetkých finančných výstupov. Systémový integrátor v priebehu roka 2008 zabezpečí konverziu softvérového produktu pre systém jednotného informačného systému hospodárskej mobilizácie.

Začiatkom septembra 2007 PV VS v spolupráci s PV pre informatiku a štatistiku pripravil a zverejnil príručku o zavedení eura, ktorá sa nachádza na web stránke MF SR. V októbri 2007 výbor zverejnil prvú sériu odpovedí na najčastejšie kladené otázky (najviac z oblasti daní a účtovníctva), ktoré sa budú podľa potreby dopĺňať. V októbri 2007 MF SR predložilo na verejnú diskusiu návrh vyhlášky, ktorou sa ustanovujú pravidlá vykazovania údajov a prepočtu peňažných údajov v súvislosti s prechodom na euro na účely účtovníctva, daní, cla a poplatkov a k tomu aj materiál s príkladmi. Oba návrhy pripomienkovali aj členovia PV VS. MF SR takisto zverejnilo informácie k registračným pokladniciam v súvislosti s prechodom na menu euro.  

Kancelária ZMOS ponúkla v septembri a októbri všetkým 57 regionálnym združeniam miest a obcí pracovné diskusné stretnutia s odborníkmi ZMOS zamerané na úlohy a postup obcí a miest pri zavedení eura. V hodnotenom období sa uskutočnili odborné stretnutia pre 7 regionálnych združení miest a obcí, pre jedno mesto a jednu mestskú časť. Na odborných stretnutiach sa zúčastnilo 392 predstaviteľov a zamestnancov obcí a ich rozpočtových organizácií, uskutočnili sa odborné prednášky. V období od septembra do 5. decembra 2007 bolo na odborných seminároch oboznámených s úlohami obcí a miest pri prechode na euro celkom 2 595 predstaviteľov a zamestnancov obcí a miest. Ďalej Kancelária ZMOS poskytla obciam a mestám jednotnú metodiku prípravy k prechodu na euro, vzorový plán mesta/obce a harmonogram úloh a aktivít pri prechode na euro. Tieto materiály sú obsahom brožúrky s názvom „Samospráva a euro I“, ktorá bola expedovaná do každej obce. 

Na školeniach organizovaných ZMOS v októbri 2007 participovali aj zástupcovia MH SR. Na stretnutia PV VS sú okrem splnomocnenca vlády pre zavedenie eura, pravidelne prizývaní vedúci PV pre komunikáciu a vedúci PV pre informatiku a štatistiku.

Predseda PV VS a štátny tajomník MF SR uskutočnil viacero prezentácií pre odbornú verejnosť o pripravenosti na zavedenie eura, zúčastnil sa diskusií v rozhlase, televízii, publikoval viaceré články v dennej tlači, uskutočnil prezentácie pre veľvyslancov SR v zahraničí a konzultoval s partnermi zo Slovinska, Cypru a Malty o skúsenostiach zo zavádzania eura.

3.	Prieskum na tému zavedenia eura

Pravidelné prieskumy verejnej mienky súvisiace so zavedením eura v nových členských štátoch vykonáva aj Európska komisia. Posledný prieskum sa uskutočnil v septembri 2007 a jeho výsledky boli spracované a publikované v novembri 2007. Tento prieskum, podobne ako predošlý (marec 2007), už nezahŕňa Slovinsko – člena eurozóny od 1. januára 2007, avšak zohľadňuje nové členské krajiny EÚ – Bulharsko a Rumunsko.

Z prieskumu vyplýva nasledovné:
-	45 % respondentov v 11 nových členských krajinách EÚ podporuje zavedenie eura (nárast o 1 percentuálny bod v porovnaní s marcom 2007),
-	53 % respondentov v 11 nových členských krajinách EÚ očakáva pozitívne dôsledky zavedenia eura (údaj sa nezmenil v porovnaní s marcom 2007),
-	33 % respondentov v 11 nových členských krajinách EÚ očakáva negatívne dôsledky zavedenia eura (pokles o 1 percentuálny bod v porovnaní s marcom 2007),
-	41 % respondentov v 11 nových členských krajinách EÚ je dobre informovaných o eure (nárast o 4 percentuálne body v porovnaní s marcom 2007).
 
Pre Slovenskú republiku ďalej z prieskumu vyplýva nasledovné:
-	86 % občanov SR predpokladá, že SR zavedie euro v rokoch 2009-2010,
-	47 % občanov SR si myslí, že sú dobre informovaní o eure,
-	55 % občanov SR si myslí, že euro zabezpečí udržanie cenovej stability,
-	83 % občanov SR  sa obáva zvýšenia cien pri zavedení eura,
-	72 % občanov sa obáva podvodov pri uvádzaní cien pri prechode na euro,
-	43 % občanov SR by uvítalo informácie o zavedení eura čo najskôr, 35 percentám stačia tieto informácie niekoľko mesiacov pred zavedením eura,
-	najdôveryhodnejším zdrojom informácií o spoločnej európskej mene je aj naďalej Národná banka Slovenska. 

Štatistický úrad SR sa v Národnom pláne zavedenia eura v SR zaviazal uskutočňovať prieskumy verejnej mienky na tému zavedenia eura dvakrát za rok. Posledný z týchto prieskumov zrealizoval Ústav pre výskum verejnej mienky pri Štatistickom úrade SR v dňoch od 1. do 9. novembra 2007 na vzorke 1 113 respondentov starších ako 18 rokov. Cieľom prieskumu bolo zistiť, ako slovenská verejnosť vníma zavedenie novej spoločnej meny. Výsledky prieskumu potvrdili, že medzi občanmi SR aj naďalej prevládajú obavy súvisiace so zavedením eura. Respondenti sa vyjadrili, že jedným z najzávažnejších rizík pri zavedení eura je pre nich zvyšovanie cien a zdražovanie (túto obavu vyjadrilo až 65 % respondentov). Zavedenie eura je spájané aj so zhoršením finančnej situácie, znížením životnej úrovne a so znížením príjmov alebo platov. Už od mája 2006 prevláda medzi občanmi názor, že zavedenie eura na Slovensku bude pre nich znamenať nevýhodu, čo sa potvrdilo aj v poslednom prieskume (uviedlo tak 40 % respondentov). O tom, že zavedenie spoločnej európskej meny bude prínosom je presvedčených 26 % opýtaných, čo je najnižšia hodnota od čias vykonávania tohto prieskumu. Občanmi sú najviac požadované informácie o vplyve zavedenia eura na ceny tovarov a služieb (63 % respondentov), na druhom mieste je otázka vplyvu na platy a príjmy (45 % respondentov), a viac ako tretina opýtaných si želá vysvetliť výhody a nevýhody zavedenia eura. Nedostatočnú saturovanosť informáciami o zavedení eura na Slovensku možno predpokladať u štyroch z piatich občanov SR. Podľa výsledkov prieskumu by mali informácie poskytovať predovšetkým médiá, ďalej Ministerstvo financií SR, Národná banka Slovenska a splnomocnenec vlády SR pre zavedenie eura.

4.	Najdôležitejšie úlohy na prvý polrok 2008

Pracovný výbor pre legislatívu bude v prvom polroku 2008 riešiť aktuálne problémy v oblasti legislatívy súvisiace so zavedením eura a zároveň dohliadať na legislatívny proces pri príprave právnych predpisov súvisiacich so zavedením eura z Plánu legislatívnych úloh vlády SR na rok 2008. V mesiaci máj 2008 sa uskutoční rozšírené zasadnutie pracovného výboru pre legislatívu za účasti všetkých rezortov, ktoré majú pripraviť vo svojej pôsobnosti tzv. malé generálne zákony. Účelom stretnutia bude zistenie stavu plnenia úloh, a to tak z hľadiska ich včasnosti, ako aj z hľadiska kvality. PVL bude poskytovať konzultačnú a poradenskú činnosť v oblasti legislatívy pre ústredné orgány štátnej správy pri príprave návrhov právnych predpisov súvisiacich so zavedením eura v SR, a to po procesnej, ale aj vecnej stránke tvorby návrhov právnych predpisov. 

Pracovný výbor pre verejnú správu uskutoční v termíne do 31. marca 2008 diskusiu o pripravovaných novelách všeobecne záväzných právnych predpisov, ktoré sú povinné vydať rezorty MPSVR SR, NBS po prerokovaní s MF SR, MZ SR, MV SR, MF SR za oblasti v ich pôsobnosti. Činnosť PV VS bude zameraná na prípravu noviel II. skupiny všeobecne záväzných právnych predpisov  podľa harmonogramu schváleného vládou SR. Na úrovni samosprávnych krajov sa do 30. júna 2008 vykoná novelizácia interných predpisov, zmena sadzobníkov a poplatkov za služby v organizáciách v ich zriaďovateľskej pôsobnosti. Priebežne bude PV VS riešiť otvorené metodické otázky spojené s prechodom na menu euro a 
vzdelávanie, školenia a metodické usmerňovanie na úrovni ministerstiev, miest, obcí (s Kanceláriou ZMOS) a samosprávnych krajov.

Pracovný výbor pre banky a finančný sektor sa v prvom polroku 2008 bude venovať jednotlivým úlohám, ktoré vyplývajú pre oblasť hotovostného a bezhotovostného obehu z Národného plánu pre zavedenie eura v SR. Ide predovšetkým o úlohy súvisiace s určením množstva hotovosti v eurách pre banky a úhradu za eurovú hotovosť. PV BFS má za úlohu vypracovať novelu zákona o platobnom styku. V prvom polroku 2008 sa bude výbor zaoberať aj problematikou zmeny platobných kariet, elektronického bankovníctva, obchodovaním s cennými papiermi a úlohami týkajúcimi sa duálneho zobrazovania cien a finančných hodnôt. 

Pracovný výbor pre komunikáciu sa bude venovať informačnej a komunikačnej kampani o zavedení eura pre verejnosť, ktorá sa v prvom polroku 2008 zintenzívni, aj keď kampaň bude kulminovať až v druhom polroku. V prvom polroku však bude potrebné pripraviť väčšinu kreatívnych riešení, ktoré budú nasadené až po definitívnom rozhodnutí Rady EÚ o zavedení eura na Slovensku. Druhou ťažiskovou úlohou PVK v tomto polroku je vyškolenie multiplikátorov pre špecifické cieľové skupiny (vybraní učitelia, sociálni pracovníci, novinári, multiplikátori pre citlivé cieľové skupiny - dôchodcovia, občania v zariadeniach sociálnych služieb a v resocializačných zariadeniach, ľudia so zdravotným postihnutím – zrakovo a sluchovo postihnutí, ľudia s mentálnym postihnutím a pod. – osamelo žijúce osoby, príslušníci marginalizovanej rómskej komunity). Naďalej budú pokračovať informačné aktivity zamerané na malých a stredných podnikateľov a samosprávy. 

Pracovný výbor pre nefinančný sektor a ochranu spotrebiteľa v nasledujúcom polroku zabezpečí informačné vývesky o požiadavkách na duálne zobrazovanie cien a to prostredníctvom vyhlášky MH SR, ktorou sa ustanovia podrobnosti o postupoch, spôsoboch a osobitných pravidlách duálneho zobrazovania , pre uvádzanie a zaokrúhľovanie cien a platieb pri prechode na euro a zobrazovanie cien, jednotkových cien a platieb vyňatých z duálneho zobrazovania. PV NSOS pripravuje  príručku k vyhláške, v ktorej budú uvedené aj vzory informačných vývesiek o požiadavkách na duálne zobrazenie cien. V termíne do mája 2008 budú prebiehať školenia združení spotrebiteľov, miestnych samospráv a mediátorov. V spolupráci so splnomocnencom vlády pre zavedenie eura v SR sa pripravuje jednotný postup zriadenia telefónnej linky a e-mailovej adresy. Do marca 2008 budú školení pracovníci kontrolných orgánov k zákonu o niektorých opatreniach súvisiacich so zavedením eura. V rámci pôsobnosti PV NSOS budú vypracované metodické príručky pre výkon kontroly a školenia inšpektorov.

Pracovný výbor pre informatiku a štatistiku zabezpečí v prvom polroku 2008 dokončenie analýzy a špecifikácie úprav v informačných systémoch v dvoch základných rovinách. Prvou je vykonanie úprav v samotných aplikáciách, ktoré sa začali riešiť koncom roku 2007 a druhou je uskutočnenie testovacej prevádzky. Inštalácia všetkých EURO kompatibilných verzií informačných systémov do reálneho testovacieho prostredia by tak mala byť ukončená najneskôr do júna 2008 s časovou rezervou na testovanie. Postupnosť samotného testovania je potrebné vykonať v troch samostatných krokoch (tzv. režim 2+1), a to s kľúčovými užívateľmi. Proces testovania bude ukončený záverečným integračným testom. Záverečný integračný test overí funkčnosť vzájomnej interoperability na EURO.

K 30. júnu 2008 pripraví Ministerstvo financií SR v poradí šiestu hodnotiacu správu o plnení národného plánu.